**KIINTEÄ OIKOMISKOJE eli ”hammasraudat”**

Kiinteillä oikomiskojeilla tasoitellaan hammaskaaria ja autetaan esim. kulmahampaita puhkeamaan suuhun. Hoitoaika voi vaihdella puolesta vuodesta muutamaan vuoteen.

Kiinteäkojehoidon loputtua alkaa ylläpitovaihe, jolloin pidetään vielä irtolevyä 1-2 vuoden ajan ja/tai liimataan metallinen lanka pysyvästi hammaskaaren sisäpuolelle, jotta saavutettua hoitotulosta ei menetettäisi.

Hoidon alussa hampaasi saattavat kipeytyä ja olla puruarat. Tarvittaessa voit ottaa särkylääkettä (parasetamolia tai ibuprofeenia) pakkauksen ohjeen mukaan. Kipu helpottaa muutaman päivän kuluessa.

Metalliset raudat saattavat aluksi hiertää posken ja huulien limakalvoa. Saat hoitolasta mukaasi pehmeää vahaa, jota voit painaa pehmikkeeksi kojeen päälle.

Kovien ja sitkeiden ruoka-aineiden syöminen on ehdottomasti **kiellettyä**. Yleensä nämä löytyvät karkkihyllyltä; toffee, lakritsi, turkinpippurit jne. Kojeet voivat rikkoutua ja niihin voi tulla sellaisia vääntäviä voimia, joita ei hoitoon ole tarkoitettu.

Hampaiden huolellinen **puhdistaminen** on erittäin tärkeää koko kiinteäkojehoidon ajan. Kojeisiin kertyy helposti valkoista bakteerimössöä, joka aiheuttaa hampaiden reikiintymistä ja ientulehdusta sekä pahaa hajua. Harjaa hampaasi reippaalla otteella; kojeet kyllä kestävät sen. Jos hampaat ovat jatkuvasti likaiset, voidaan oikomishoito joutua keskeyttämään.

**Muistathan** saapua varatuille hoitoajoillesi jottei hoito pitkittyisi ja hankaloituisi.

Jos kojeesta irtoaa jotain ja seuraavaan varattuun aikaan on aikaa vielä yli viikko, ota yhteys hammashoitolaasi tilanteen tarkistamiseksi.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271